เงินบาทเปิด 30.78/81 บาท
ธนาคารกรุงเทพ รายงาน เงินบาทเปิด 30.78/81 คาดแกว่งแคบ นักลงทุนรอยูโรซัมมิทออกแผนแก้หนี้ยุโรป
7 ธ.ค. 2554

ธนาคารกรุงเทพ รายงาน เงินบาทเปิด 30.78/81 คาดแกว่งแคบ นักลงทุนรอยูโรซัมมิทออกแผนแก้หนี้ยุโรป
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.78/81 บาท/ดอลลาร์ แข็งค่าขึ้นเล็กน้อยจากเย็นวานนี้ที่ปิดตลาดที่ระดับ 30.85/88 บาท/ดอลลาร์
วันนี้คาดว่าเงินบาทจะเคลื่อนไหวในกรอบแคบๆ เนื่องจากปัจจัยภายในประเทศเองยังไม่มีอะไรเด่นชัด คงจะเทรดไปตามดอลลาร์มากกว่า โดยระหว่างนี้ตลาดรอฟังผลการประชุมยูโรซัมมิทที่จะมีขึ้นในวันพรุ่งนี้ว่าจะมีมาตรการใหม่ๆ ออกมาหรือไม่ในการแก้ปัญหาวิกฤติหนี้ในยุโรป 
"ตลาดยังไม่แน่ใจว่าหลังจากประชุมยูโรซัมมิทแล้ว ยุโรปจะออกแผนการอะไรใหม่ๆ หรือเปล่า อาจมีเซอร์ไพร์สได้ทั้งในทางบวกและทางลบ ซึ่งถ้าไม่มีแผนอะไรใหม่ออกมา บาทก็น่าจะอ่อน เพราะดอลลาร์คงแข็งค่าขึ้น" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.50 เยน/ดอลลาร์ ส่วนเงินยูโรอยู่ที่ระดับ 1.3400 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.70-30.85 บาท/ดอลลาร์